Diari Oficial de la Generalitat Valenciana


Sumari del DOGV 2465, del 08-03-1995 (1995/834057)

RESOLUCIÓ de 2 de març de 1995, de la Direcció Territorial d'Educació de València, per la qual estableix el calendari i el procediment d'admissió d'alumnes en centres docents no universitaris sostinguts amb fons públics per al curs 1995/96.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2465

Data del DOGV
:   08-03-1995

Secció del DOGV
:   ALTRES DISPOSICIONS

Número del document
:   1995/834057


Data del document
:   02-03-1995

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

RESOLUCIó de 2 de març de 1995, de la Direcció Territorial d'Educació de València, per la qual estableix el calendari i el procediment d'admissió d'alumnes en centres docents no universitaris sostinguts amb fons públics per al curs 1995/96.   
El Decret 186/1994, de 13 de setembre, del Govern Valencià (DOGV de 27 de setembre) estableix els criteris d'admissió d'alumnes en els centres docents no universitaris sostinguts amb fons públics. Les normes que regulen el procediment d'admissió d'alumnat es determinaren mitjançant l'Ordre de 7 de febrer de 1995 (DOGV d'1 de març).  
L'article quatre de l'esmentada ordre autoritza el director territorial a dictar resolució en la qual es determine el calendari ordinari, extraordinari i els terminis màxims d'actuacions relacionats amb el procés d'admissió d'alumnat en els centres docents del seu àmbit competencial.  
Igualment en els articles 5, 6, 9 i 10 de l'esmentada ordre s'assenyalen altres actuacions que les direccions territorials desenvoluparan referides al procés d'admissió.  
Cal, per tant, establir per al curs 1995/96 el calendari del procés d'escolarització dels alumnes en els centres no universitaris sostinguts amb fons públics.  
Per això, fent ús de les atribucions que m'han estat conferides, resolc:  
Primer  
El calendari a seguir en el procés d'admissió de l'alumnat serà el que corresponga segons l'ensenyament que s'impartesca:  
Ensenyaments Bàsics, per a les sol·licituds d'admissió en centres que impartesquen ensenyaments d'Educació Infantil/Educació Pre-escolar, Educació Primària/Educació General Bàsica i Educació Especial.  
Ensenyaments Mitjans, per a sol·licituds d'admissió en centres de Formació Professional i Batxillerat.  
Les sol·licituds d'admissió en Educació Secundària Obligatòria s'acolliran al calendari que resulte d'aplicació al centre on estiguen autoritzats aquests ensenyaments.  
Segon  
El calendari que se seguirà en el procés de matriculació ordinari serà el següent:  
1. Convocatòria i/o constitució de les comissions municipals d'escolarització, de districte i sectorials en les localitats on n'hi hagen.  
Ensenyaments Bàsics: fins el 10 de març.  
Ensenyaments Mitjans: fins el 10 de març.  
2. Una vegada constituïdes les comissions, es desenvoluparan les activitats següents:  
- Publicitat i horari dels centres receptors de sol·licituds.  
- Publicitat dels límits de cada districte i/o centre en les localitats amb més d'un centre.  
L'àrea d'influència dels centres docents comprendrà altres poblacions quan aquestes no disposen d'un centre propi que impartesca la modalitat lingüística, nivell o especialitat de què es tracte.  
- Avaluació de les vacants disponibles en cada centre escolar d'ensenyaments bàsics.  
- Publicitat de la relació de centres de cada districte, indicant ensenyaments, vacants, si imparteixen ensenyament en valencià i/o castellà, si són centres d'integració i si participen en el Pla d'Experimentació de la Reforma Educativa.  
Totes aquestes activitats han de coordinar-se entre les comissions municipals d'escolarització, de districte i/o sectorials de cada ajuntament, els centres escolars i la direcció territorial d'Educació, segons estableix l'Ordre de 7 de febrer de 1995.  
Els directors dels centres han de publicar en el tauler d'anuncis les normes de matriculació:  
Decret 186/1994, de 13 de setembre (DOGV de 27 de setembre), Ordre de 7 de febrer de 1995, Ordre d'11 de novembre de 1994 (DOGV de 18 de gener de 1995), aquesta resolució i els documents que recullen la informació a què es refereix aquest apartat.  
3. Termini de presentació de sol·licituds en els centres receptors: per això s'utilitzarà com a model l'annex I de l'Ordre de 7 de febrer de 1995.  
- Ensenyaments Bàsics: del 3 al 25 d'abril.  
- Ensenyaments Mitjans: del 25 d'abril al 19 de maig.  
4. Comprovació per la comissió municipal d'escolarització i/o districte, on n'hi haja, de les sol·licituds presentades per a evitar duplicitats i tramesa d'aquestes als presidents dels consells escolars, per a la seua baremació.  
- Ensenyaments Bàsics: fins el 28 d'abril.  
- Ensenyaments Mitjans: fins el 26 de maig.  
5. Baremació de les sol·licituds pels consells escolars de cada centre:  
- Ensenyaments Bàsics: fins el 10 de maig.  
- Ensenyaments Mitjans: fins el 8 de juny.  
6. Elaboració de les relacions provisionals i publicació d'aquestes:  
- Ensenyaments Bàsics: fins el 12 de maig.  
- Ensenyaments Mitjans: fins el 13 de juny.  
7. Reclamacions davant el consell escolar, en primera instància:  
- Ensenyaments Bàsics: fins el 19 de maig.  
- Ensenyaments Mitjans: fins el 16 de juny.  
8. Reclamacions davant les comissions municipals d'escolarització i/o districte, en segona instància:  
- Ensenyaments Bàsics: fins el 26 de maig.  
- Ensenyaments Mitjans: fins el 23 de juny.  
9. Contestació per escrit a les reclamacions anteriors per l'òrgan competent:  
- Ensenyaments Bàsics: fins el 2 de juny.  
- Ensenyaments Mitjans: fins el 30 de juny.  
10. Publicació en els centres de la relació definitiva d'alumnes admesos:  
- Ensenyaments Bàsics: fins el 9 de juny.  
- Ensenyaments Mitjans: fins el 4 de juliol.  
11. Termini de formalització de la matrícula:  
- Ensenyaments Bàsics: fins el 21 de juny.  
- Ensenyaments Mitjans: fins el 14 de juliol.  
Les llistes de les vacants en els centres públics i privats concertats d'Ensenyaments Bàsics es portaran a efecte d'acord amb allò establert en els annexos III, IV, XIV i XV de l'Ordre de 7 de febrer de 1995.  
Els centres d'Educació Secundària Obligatòria, Batxillerat i Formació Professional utilitzaran exclusivament els annexos V, VI, VII, XVI i XVII de l'Ordre de 7 de febrer de 1995.  
Les relacions de matriculació es portaran a efecte d'acord amb els annexos VIII, IX, X i XI de l'Ordre de 7 de febrer de 1995.  
12. Reunions de les comissions municipals d'escolarització per organitzar el procés d'admissió d'alumnes i resoldre els problemes que es plantegen en els mesos de març a setembre.  
L'actuació de les comissions municipals d'escolarització haurà d'ajustar-se a allò disposat en els articles dotze i tretze del Decret 186/1994, de 13 setembre, i l'article vuit i següents de l'Ordre de 7 de febrer de 1995.  
Tercer  
El procés de matriculació extraordinària, en els centres d'Educació Infantil/Educació Pre-escolar, Educació Primària/ Educació General Bàsica, serà el següent:  
1. Publicació de vacants i presentació de sol·licituds d'admissió. Fins el 4 de setembre.  
2. Baremació pels consells escolars, reunió de la comissió d'escolarització i publicació de les relacions on consten aquelles sol·licituds adscrites al centre per la comissió d'escolarització. Fins el 6 de setembre.  
3. Formalització de la matrícula. Fins l'11 de setembre.  
En aquest cas s'utilitzaran els mateixos formularis que en el procés de juny.  
En concloure l'anterior procés, es publicaran les places ocupades i les vacants existents en cadascun dels centres i en cada municipi (annexos XII i XIII). Junt amb aquests annexos, en cada tauler d'anuncis s'informarà del procediment a seguir per a l'escolarització de tots els alumnes que necessiten un lloc escolar a partir d'aqueixa data.  
Quart  
El calendari a seguir en el procés de matriculació extraordinària per a les sol·licituds d'admissió de centres de Batxillerat, Formació Professional i Ensenyament Secundari Obligatori serà el següent:  
1. Presentació de sol·licituds d'admissió. De l'1 al 4 de setembre.  
2. Classificació de les sol·licituds per part de les comissions d'escolarització per tal d'evitar duplicitats. Fins el 6 de setembre.  
3. Baremació i selecció de sol·licituds pels òrgans competents dels centres, publicació de la relació provisional d'admesos i enviament de la documentació a les comissions d'escolarització. Fins el 8 de setembre.  
4. Procediment de redistribució d'alumnes per part de les comissions d'escolarització. Fins el 12 de setembre.  
5. Publicació de les relacions definitives. Fins el 13 de setembre.  
6. Termini de reclamació davant els consells escolars. Fins el 14 de setembre.  
7. Termini de formalització de la matrícula. Fins el 15 de setembre.  
Cinquè  
Abans del 22 de setembre els directors dels centres i/o coordinadors de les comissions d'escolarització trametran a la direcció territorial dues còpies de l'annex XII o XIII, amb dates sobre la fi de la matriculació.  
Sisè  
Podran matricular-se en el primer curs d'Educació Primària únicament els alumnes que hagen complert o complesquen 6 anys fins el 31 de desembre de 1995 (nascuts en 1989 o anteriors).  
Setè  
Els alumnes admesos hauran de formalitzar la matrícula en les dates establertes en aquesta resolució. Es consideraran com a vacants les places assignades a aquells alumnes admesos que no l'hagen formalitzat dins el termini i s'entén que aquests alumnes renuncien a la matrícula (article 23 del Decret 186/1994).  
En aquest cas, les places vacants s'assignaran seguint l'ordre de preferència. Si no hi hagués alumnes pendents d'admissió, es consideraran com a llocs escolars vacants que s'oferiran en el procediment extraordinari d'admissió de setembre.  
En els centres d'Ensenyaments Mitjans, els alumnes que no vagen a canviar de centre i que hagen aprovat totes les assignatures en l'avaluació final de juny, formalitzaran la matrícula en el període de matriculació de juny. Igualment, els alumnes que no vagen a canviar de centre i en l'avaluació de juny no hagen aprovat una o dues assignatures i, per tant, queden pendents per a la realització de les proves de setembre, formalitzaran la matrícula del curs següent en el període de matriculació de juny.  
Vuitè  
a) Els alumnes que acaben els seus estudis d'Educació General Bàsica o Educació Permanent d'Adults i que desitgen realitzar estudis de BUP hauran de presentar, abans de la publicació de la relació definitiva d'alumnes admesos, el llibre d'escolaritat degudament diligenciat o, si no es disposa d'ell en aquestes dates, aportaran un certificat del director del centre de procedència on conste que han sol·licitat l'expedició del títol de Graduat Escolar, tramitat per la direcció del centre, amb l'obligació de l'interessat de presentar el llibre d'escolaritat quan el tinga.  
b) Els alumnes que vagen a cursar ensenyaments de Formació Professional presentaran el llibre d'escolaritat o, si no n'hi ha, un certificat del director del centre de procedència, on conste que l'alumne ha realitzat com a mínim vuit anys d'escolarització obligatòria en la data d'expedició d'aquest, amb l'obligació de l'interessat de presentar el llibre d'escolaritat quan el tinga.   
c) Quan es tracte d'alumnes escolaritzats anteriorment en altres centres d'Ensenyaments Mitjans presentaran el llibre de qualificacions degudament diligenciat o, si no n'hi ha, i mentre es presente el llibre abans esmentat, certificat de baixa del centre anterior amb expressió de la seua situació acadèmica.  
d) Els alumnes repetidors, quan vulguen canviar de centre, participaran en el procediment d'admissió d'alumnes en setembre.  
Novè  
Les rendes anuals de la unitat familiar es valoraran segons el salari mínim interfrofesional fixat pel govern de la nació per a l'any 1993 (BOE 16.01.93):  
- Salari mínim per dia: 1.951 PTA  
- Salari mínim per mes: 58.530 PTA  
- Salari mínim per any: 819.420 PTA  
Deu  
L'escolarització d'alumnes amb necessitats educatives especials i d'alumnes, les condicions de les quals dificulten la seua integració escolar, s'ajustarà a allò que disposa l'article tretze del Decret 186/1994.  
DISPOSICIó ADDICIONAL  
Per a l'admissió i formalització de la matrícula en Educació Secundària Obligatòria, l'alumnat haurà de complir els requisits acadèmics que establesca la Direcció General D'Ordenació i Innovació Educativa.  
València, 2 de març de 1995.- El director territorial d'Educació: José Manuel Mayer Benítez.